༤ཇ་ཡི་འབྱུང་ཁུངས་བསྟན་པ།དེ་ལས།དེ་ནས་གནམ་ཕྱི་གོང་རྒྱལ་གྱིས།སྲིད་གསུམ་འདུས་པའི་ཡོངས་གོང་གི།ཡོངས་འདུའི་ཤིང་གི་རྩེ་མོ་ན།དབུ་སྐྲ་སྨིན་མ་ཕྱད་ཕྱོད་དང་།ལྗགས་ཀྱི་མཆིལ་པ་བསྲེས་པ་ལ།བདུད་རྩི་སྨན་གྱི་སྨོན་ལམ་བཏབ།དེ་ལས་བདུད་རྩི་ཤིང་གཅིག་སྐྱེས།ཤིང་ལས་ཡལ་ག་ལྔ་རུ་གྱེས།སྡོང་པོ་ཡོངས་འདུའི་ཤིང་ལ་ཟུགཡལ་ག་ཕྱོགས་བཞི་དབུས་ལྔར་གྱེས།ཤར་དུ་དུང་ལོ་སུར་བུ་དཀར།ལྷོ་རུ་གཡུ་ལོ་ཤུག་པ་སྔོ།ནུབ་ཏི་ཟངས་ལོ་འོམ་བུ་དམར།བྱང་དུ་གསེར་ལོ་སྟག་པ་སེར།དབུས་སུ་མུ་ལེ་དྲུམ་ཤིང་ལྗང་།དེ་ལས་བསང་གི་རྩེ་དགུ་འཁྲུངས།རྩེ་ལས་བསང་ཤིང་བཅོ་བརྒྱད་སྲིད།དེར་བདུད་རྩི་བསང་གི་ལོ་བྲེགས་དང་།ཕྱེ་མར་འོལ་ཀོན་ཕུད་སྦྱར་ནས།གསེར་གྱི་རི་བདུན་རྩེ་མོ་རུ།རེངས་པར་མི་རྟ་བཅོ་བརྒྱད་དང་།སྲིད་པའི་བླ་བོན་བཅུ་གསུམ་དང་།བྱ་བོན་འཕྲིན་པ་བཅུ་གསུམ་གྱིས།གཡུ་དུད་སྔོན་པོས་མནོལ་བསང་ཞིང་།ཕྱེ་མར་འོལ་ཀོན་ཕུད་མཆོད་པས།ལྷ་ཁམས་སྨེ་ཞིང་མནོལ་བ་བསངས།འགྲོ་བ་མི་རྣམས་བདེ་སྐྱིད་ལྡན།བདུད་རྩི་བསང་ཤིང་འབྲས་བུ་རྣམས།མི་ཡུལ་གླིང་བཞིར་གཏོར་བ་ལས།བདུད་རྩི་ཅན་གྱི་ཤིང་རྣམས་སྲིད།ཀུ་མ་ར་ཙ་དྭངས་པའི་ཐབས།མུ་ལེ་དྲུམ་ཤིང་འབྲས་བུ་རྣམས།གསེར་གྱི་རི་བདུན་དང་པོ་དང་།བང་རིམ་གསུམ་པར་བསྐྱེད་པ་ལས།མུ་ལེ་དྲུམ་ཤིང་ཚལ་དུ་སྲིད།ཚལ་ལས་དྲུམ་ཤིང་བཅུད་འབྱུང་གནས།ཤིང་ལ་འདོད་ཡོན་སྣ་ཚོགས་བྱུང་།ལོ་མར་བསིལ་དང་གཡབ་ཏུ་བྱུང་།མེ་ཏོག་ངོ་མཚར་ལྟད་མོར་བྱུང་།འབྲས་བུར་གསོས་དང་ཟས་སུ་འབྱུང་།སྙིང་པོར་རིན་ཆེན་རྒྱན་ཆར་བྱུང་།ཤུན་པར་དར་དང་ཟབ་ཏུ་བྱུང་།ཁུ་བར་བཅུད་དང་བདུད་རྩིར་བྱུང་།སྡོང་པོར་འཁྲ་བའི་གནས་སུ་བྱུང་།གནམ་ཕྱི་གོང་རྒྱལ་བྱིན་རླབས་ཀྱིས།སྦྱིན་པ་མཐར་ཕྱིན་ལྡན་པ་ཡིས།དྲུམ་ཤིང་མི་ཡི་ལོངས་སྤྱོད་རྒྱུ།སྐལ་ལྡན་རྣམས་ཀྱིས་སྤྱོད་ཡུལ་ལ།སྐལ་མེད་རྣམས་ནི་ག་ན་བ།དབུལ་ཕོངས་རྣམས་ཀྱིས་བྱས་མི་མཐོང་།ཞེས་དང་།